CELEX: 32022D0081
Language: hr
Date: 2022-01-18 00:00:00
Title: Provedbena odluka Vijeća (EU) 2022/81 od 18. siječnja 2022. o izmjeni Provedbene odluke 2009/1008/EU kojom se Republici Latviji odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost

20.1.2022   
               
               
                  HR
               
               
                  Službeni list Europske unije
               
               
                  L 13/49
               
            
         PROVEDBENA ODLUKA VIJEĆA (EU) 2022/81
         od 18. siječnja 2022.
         o izmjeni Provedbene odluke 2009/1008/EU kojom se Republici Latviji odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Odlukom Vijeća 2006/42/EZ (2) Latviji je odobreno da do 31. prosinca 2009. primjenjuje posebnu mjeru kojom se odstupa od članka 21. stavka 1. točke (a) Direktive 77/388/EEZ (3) i određuje da je za isporuku drvne sirovine ili pružanje povezanih usluga primatelj osoba koja je dužna plaćati porez na dodanu vrijednost (PDV). Provedbenom odlukom Vijeća 2009/1008/EU (4) Latviji je, odstupajući od članka 193. Direktive 2006/112/EZ, odobreno da do 31. prosinca 2012. nastavi određivati da je primatelj usluga iz područja drvne sirovine ili povezanih usluga osoba koja je dužna plaćati PDV („posebna mjera”). Nakon uzastopnih produljenja to odobrenje istječe 31. prosinca 2021. (5)
                     
                  
               
                     (2)
                  
                  
                     Dopisom evidentiranim u Komisiji 4. travnja 2021. Latvija je zatražila odobrenje za nastavak primjene posebne mjere. Latvija je zajedno s tim dopisom poslala izvješće o primjeni te posebne mjere.
                  
               
                     (3)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je o zahtjevu Latvije obavijestila ostale države članice dopisima od 9. kolovoza 2021., a Španjolsku dopisom od 10. kolovoza 2021. Dopisom od 10. kolovoza 2021. Komisija je obavijestila Latviju da ima sve informacije potrebne za procjenu zahtjeva.
                  
               
                     (4)
                  
                  
                     Prema navodima Latvije, tržište drvne sirovine, koje je jedno od najvažnijih sektora njezina gospodarstva, posebno je osjetljivo na prijevare u vezi s PDV-om jer na njemu dominira veliki broj malih lokalnih subjekata i pojedinačnih dobavljača. Zbog prirode tržišta i poslovnih subjekata aktivnih na njemu došlo je do prijevara u vezi s PDV-om koje je latvijskim poreznim tijelima teško kontrolirati. Kako bi se suzbila ta zlouporaba, latvijska porezna tijela uvela su mehanizam prijenosa porezne obveze za plaćanje PDV-a u transakcijama drvnom sirovinom, koji se pokazao vrlo djelotvornim i zahvaljujući kojem se broj prijevara na tom tržištu znatno smanjio, prema izvješću koje je dostavila Latvija.
                  
               
                     (5)
                  
                  
                     Posebne mjere za odstupanje obično se odobravaju na ograničeno razdoblje kako bi se moglo ocijeniti je li posebna mjera prikladna i djelotvorna. Posebnim mjerama za odstupanje državama članicama omogućuje se razdoblje da na nacionalnoj razini uvedu druge uobičajene mjere za praćenje kretanja materijala, plaćanja PDV-a i usklađenosti poreznih obveznika, kojim uobičajenim mjerama bi se trebao riješiti taj problem do isteka posebne mjere, nakon čega bi produljenje posebne mjere postalo bespotrebno. Odstupanje kojim se omogućuje primjena postupka prijenosa porezne obveze odobrava se samo iznimno za određena područja podložna prijevari i posljednje je rješenje. Stoga bi Latvija prije isteka produljenja posebne mjere na temelju ove Provedbene odluke trebala provesti druge uobičajene mjere za suzbijanje i sprečavanje prijevara u vezi s PDV-om na tržištu drvne sirovine kako dodatno produljenje posebne mjere više ne bi bilo potrebno.
                  
               
                     (6)
                  
                  
                     Latviji bi stoga trebalo odobriti primjenu posebne mjere samo do 31. prosinca 2024.
                  
               
                     (7)
                  
                  
                     Kako bi se izbjegli negativni učinci, Latviji bi trebalo omogućiti da posebnu mjeru primjenjuje bez prekida. Zatraženo odobrenje trebalo bi stoga izdati s učinkom od 1. siječnja 2022. kako bi se bez prekida nastavilo na prethodno uređenje na temelju Provedbene odluke 2009/1008/EU.
                  
               
                     (8)
                  
                  
                     Posebna mjera neće negativno utjecati na vlastita sredstva Unije koja proizlaze iz PDV-a.
                  
               
                     (9)
                  
                  
                     Provedbenu odluku 2009/1008/EU trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            Članak 2. Provedbene odluke 2009/1008/EU zamjenjuje se sljedećim:
            
               
                  „Članak 2.
                  Ova se Odluka primjenjuje do 31. prosinca 2024.”.
               
            
         
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Republici Latviji.
         
         
            Sastavljeno u Bruxellesu 18. siječnja 2022.
            
               
                  Za Vijeće
               
               
                  Predsjednik
               
               B. LE MAIRE
            
         
         
            (1)  SL L 347, 11.12.2006., str. 1.
         
         
            (2)  Odluka Vijeća 2006/42/EZ od 24. siječnja 2006. kojom se Republici Latviji odobrava produljenje primjene mjere kojom se odstupa od članka 21. Šeste direktive 77/388/EEZ o usklađivanju zakonodavstava država članica o porezu na promet (SL L 25, 28.1.2006., str. 31.).
         
            (3)  Šesta direktiva Vijeća 77/388/EEZ od 17. svibnja 1977. o usklađivanju zakonodavstava država članica o porezu na promet – Zajednički sustav poreza na dodanu vrijednost: jedinstvena osnovica za određivanje poreza (SL L 145, 13.6.1977., str. 1.).
         
            (4)  Provedbena odluka Vijeća 2009/1008/EU od 7. prosinca 2009. kojom se Republici Latviji odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 347, 24.12.2009., str. 30.).
         
            (5)  Provedbena odluka Vijeća (EU) 2018/2006 od 11. prosinca 2018. o izmjeni Provedbene odluke 2009/1008/EU kojom se Republici Latviji odobrava produljenje primjene mjere kojom se odstupa od članka 193. Direktive 2006/112/EZ o zajedničkom sustavu poreza na dodanu vrijednost (SL L 322, 18.12.2018., str. 20.).